Tom Behnke (KF), 2001-04-03:
Jeg er helt overbevist om, at man på forskellige delområder har et overblik, men det samlede overblik mangler vi i høj grad.
Jeg må også sige til de mange ordførere, at jeg har været glad for de pæne ord, der har været sagt.
Fru Karen J. Klint var netop inde på, at forebyggelse er et kodeord, som er med i forslaget til vedtagelse.
Det er ikke nok, at vi samler op på problemerne, når de er etableret, men vi må gøre en god indsats for at forhindre, at der kommer flere problemer til, ikke mindst set i lyset af, at de mere eller mindre officielle tal på, hvor mange hårdtbelastede narkomaner vi har i Danmark, viser, at der hvert år bliver ca. 500 flere.
Her er man nødt til at gøre en særlig indsats, ikke alene når det gælder det forebyggende, men også sådan, at de, der desværre er kommet ud i et misbrug, bliver hjulpet ud af det igen. Fru Tove Fergo var, om jeg så må sige, lidt vred og utilfreds, og det er jeg også.
Jeg har måske dæmpet mig en anelse i forhold til, hvad jeg ellers plejer at gøre, for
jeg synes, at når vi var i den situation, at alle Folketingets partier var enige om forslaget til vedtagelse, så skal man også balancere flot.
Vi havde jo en lille disput med nogle korte bemærkninger om, hvordan vi skulle tolke visse dele af forslaget til vedtagelse, og det tror jeg man skal passe
meget på med, for det er helt givet, at hvis vi begynder at sidde og smage på hvert ord, så kan vi godt være lidt uenige om dem.
Jeg har undladt at være alt for vred, men jeg er helt enig med fru Tove Fergo og i øvrigt også med hr. Villy Søvndal, der sagde, at hvis man har været ude at se, hvad det er, vi taler om, så kan man i høj grad blive vred med rette. Når vi ser, hvordan narkomanerne lever en ganske, ganske kummerlig tilværelse, så må vi se i øjnene, at der bliver gjort for lidt, både her fra Folketingets side, fra amternes side og fra kommunernes side.
Der bliver gjort for lidt, og der er for stor tendens til, at man prøver at vende ryggen til problemerne i stedet for at få dem løst.
Jeg er også enig med fru Tove Fergo i, at der har været en tendens til - det er i hvert fald også den opfattelse, jeg har, men vi ved det jo egentlig ikke; det er det, forslaget til vedtagelse skal løse op på - at amterne prioriterer den ambulante behandling frem for døgnbehandlingen, og det er ikke hensigtsmæssigt.
Ambulant behandling kan i sig selv godt have visse positive sider, men den løser ikke problemerne, det kan vi lige så godt se i øjnene.
Men vi ved det reelt ikke, for vi mangler faktuel viden, vi mangler det samlede overblik.
Hr. Villy Søvndal vil jeg gerne kvittere for, at vi udsatte diskussionen om udlevering af heroin til en anden lejlighed.
Jeg ved, at SF tidligere har stillet forslag om det, og SF kommer formentlig med forslaget igen, og lad os så tage den diskussion til den tid, for det er jo for så vidt noget helt andet end det, vi taler om i dag.
Det, vi taler om i dag, er at få et overblik over, hvad vi allerede gør på nuværende tidspunkt, for det er en forudsætning for, at vi kan komme videre.
Jeg vil også godt sige til fru Aase D. Madsen, som var lidt sur på Narkofølgegruppen, at jeg har fået den forståelse, at det ikke så meget er Narkofølgegruppen i sig selv, der har været langsom, men at muligheden for at komme i gang har været langsom fra regeringens side.
Men som jeg sagde indledningsvis: Lad os nu ikke skælde mere ud på regeringen.
Jeg er i hvert fald som ordfører for forespørgerne meget tilfreds med, at regeringen har vist initiativ og velvilje i forhold til forslaget til vedtagelse, at ministeren er enig i det her forslag, og at vi nu sammen kan komme videre. Så endnu en gang: Tak for en rigtig god debat.